*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 4ης Ιουλίου 1986

σχετικά με το πολυετές πρόγραμμα προσανατολισμού της υδατοκαλλιέργειας που υπέβαλε η Πορτογαλία, σύμφωνα με τον κανονισμό (ΕΟΚ) αριθ. 2908/83 του Συμβουλίου

(Το κείμενο στην πορτογαλική γλώσσα είναι το μόνο αυθεντικό)

(86/350/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2908/83 του Συμβουλίου της 4ης Οκτωβρίου 1983 για την κοινή δράση αναδιάρθρωσης, εκσυγχρονισμού και ανάπτυξης του τομέα της αλιείας και ανάπτυξης της υδατοκαλλιέργειας (1), όπως τροποποιήθηκε από τον κανονισμό (ΕΟΚ) αριθ. 3733/85 (2), και ιδίως το άρθρο 5,

Εκτιμώντας:

ότι η πορτογαλική κυβέρνηση ανακοίνωσε στην Επιτροπή, στις 7 Ιανουαρίου 1986, ένα πολυετές πρόγραμμα προσανατολισμού για τον τομέα της υδατοκαλλιέργειας, το οποίο στο εξής καλείται « πράγραμμα»· ότι, στις 3 Μαρτίου 1986, ανακοίνωσε τις τελευταίες συμπληρωματικές πληροφορίες σχετικά με το πρόγραμμα αυτό·

ότι η χρονική διάρκεια για την υλοποίηση του προγράμματος είναι σύμφωνη με το άρθρο 3 πρώτο εδάφιο του κανονισμού (ΕΟΚ) αριθ. 2908/83·

ότι το πρόγραμμα περιλαμβάνει τα στοιχεία που αναφέρονται στο άρθρο 4 του εν λόγω κανονισμού·

ότι ο τομέας της υδατοκαλλιέργειας στην Πορτογαλία χαρακτηρίζεται από την παραδοσιακή δραστηριότητα της οστρακοκαλλιέργειας, η οποία έχει οικονομική και κοινωνική σημασία· ότι, εξάλλου, στη χώρα αυτή ασκούνται πολλές δραστηριότητες εκτροφής ιχθυών σε λιμνοθάλασσες και εκβολές ποταμών·

ότι το πρόγραμμα αποσκοπεί να προωθήσει την αύξηση της παραγωγής από την οστρακοκαλλιέργεια και να ενθαρρύνει την εκτροφή ειδών υψηλής εμπορικής αξίας, ιδίως μαλακίων, για την εκτροφή των οποίων υπάρχουν δοκιμασμένες τεχνολογικές μέθοδοι·

ότι το πρόγραμμα προβλέπει κρατική χρηματοδότηση για την καλλιέργεια πέστροφας που πραγματοποιείται αποκλειστικά σε γλυκό ύδωρ·

ότι, λαμβανομένων των δυνατοτήτων παραγωγής, των αναγκών για τα εν λόγω προϊόντα και των προσανατολισμών της κοινής αλιευτικής πολιτικής, το πρόγραμμα μπορεί να αποτελέσει το πλαίσιο μέσα στο οποίο πρόκειται να υποβληθούν σχέδια κατάλληλα να τύχουν της χρηματοδοτικής συμμετοχής της Κοινότητας·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Διαρθρώσεων της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πολυετές πρόγραμμα προσανατολισμού της υδατοκαλλιέργειας που διαβιβάστηκε από την πορτογαλική κυβέρνηση στις 7 Ιανουαρίου 1986 και συμπληρώθηκε τελευταία στις 3 Μαρτίου 1986, του οποίου τα βασικά στοιχεία περιλαμβάνονται στο παράρτημα Ι, εγκρίνεται για το έτος 1986, με την επιφύλαξη των διατάξεων του παραρτήματος ΙΙ.

Άρθρο 2

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 4 Ιουλίου 1986.

Για την Επιτροπή

Antonio CARDOSO E CUHNA

Μέλος της Επιτροπής

(1) ΕΕ αριθ. L 290 της 22. 10. 1983, σ. 1.

(2) ΕΕ αριθ. L 361 της 31. 12. 1985, σ. 78.

ΠΑΡΑΡΤΗΜΑ Ι

ΒΑΣΙΚΑ ΣΤΟΙΧΕΙΑ ΤΟΥ ΠΟΛΥΕΤΟΥΣ ΠΡΟΓΡΑΜΜΑΤΟΣ ΠΡΟΣΑΝΑΤΟΛΙΣΜΟΥ ΓΙΑ ΤΟΝ ΤΟΜΕΑ ΤΗΣ ΥΔΑΤΟΚΑΛΛΙΕΡΓΕΙΑΣ ΠΟΥ ΚΑΤΑΡΤΙΣΤΗΚΕ ΑΠΟ ΤΗΝ ΚΥΒΕΡΝΗΣΗ ΠΟΡΤΟΓΑΛΙΑΣ ΣΤΟ ΠΛΑΙΣΙΟ ΤΟΥ ΚΑΝΟΝΙΣΜΟΥ (ΕΟΚ) αριθ. 2908/83 ΤΟΥ ΣΥΜΒΟΥΛΙΟΥ

1. Στόχος

Ανάπτυξη του τομέα της υδατοκαλλιέργειας, λαμβάνοντας υπόψη την καταλληλότητα των ειδών για καλλιέργεια, την εμπορική βιωσιμότητα και τις προοπτικές της αγοράς.

2. Διάρκεια

Το πρόγραμμα θα καλύψει 4 έτη, από την αρχή του 1986 έως το τέλος του 1989.

3. Σχετικές περιοχές

Το σύνολο του εδάφους της Πορτογαλίας.

4. Προτεραιότητες και πολιτική ανάπτυξη

Οι μελλοντικές δραστηριότητες θα αφορούν κυρίως είδη για τα οποία υπάρχουν καλές προοπτικές αγοράς και δοκιμασμένες μέθοδοι εκτροφής. Τα σημαντικότερα από τα είδη αυτά σε αξία είναι:

- αχιβάδες,

- τσιπούρες,

- χέλια.

5. Παρούσα και προβλεπόμενη παραγωγή

(σε τόνους)

1.2.3 // // // // // Παρούσα // 1988 // // // // Αχιβάδες // 4 000 // 4 500 // Τσιπούρες // 262 // 300 // Χέλια // 227 // 450 // // //

6. Επένδυση

Για την επίτευξη της προβλεπόμενης παραγωγής θα είναι απαραίτητη μια επένδυση ύψους περίπου 617 000 ECU κατά τη διάρκεια της περιόδου που καλύπτει το πρόγραμμα. Η εθνική ενίσχυση που πρέπει να χορηγηθεί στις επενδύσεις αυτές μπορεί να υπολογισθεί σε 168 000 ECU.

ΠΑΡΑΡΤΗΜΑ ΙΙ

ΤΕΛΙΚΑ ΣΥΜΠΕΡΑΣΜΑΤΑ

1. Η Επιτροπή διαπιστώνει ότι το πρόγραμμα που υπέβαλε η κυβέρνηση της Πορτογαλίας, το οποίο αποτελεί το μελλοντικό πλαίσιο της κοινοτικής ή εθνικής χρηματοδοτικής συμμετοχής, αντιπροσωπεύει μια πρώτη ενέργεια πλαισίωσης των πρωτοβουλιών για επενδύσεις, μπορεί να εξασφαλίσει ικανοποιητικές οικονομικές συνθήκες στον τομέα της υδατοκαλλιέργειας.

2. Λαμβανομένης υπόψη της υπάρχουσας κατάστασης σε κοινοτικό επίπεδο όσον αφορά την αγορά της πέστροφας που εκτρέφεται αποκλειστικά σε γλυκό νερό, η Επιτροπή δεν εγκρίνει το μέρος του προγράμματος που αφορά τη δημιουργία νέων εγκαταστάσεων εκτροφής αυτών των ειδών. Επιπλέον, η Επιτροπή διευκρινίζει ότι, όσον αφορά τα σχέδια εκσυγχρονισμού των εγκαταστάσεων που ήδη υπάρχουν σε αυτόν τον τομέα, θα δώσει προτεραιότητα στις επενδύσεις που αποσκοπούν στη μείωση της ρύπανσης, και ιδίως της ρύπανσης που προκαλείται από τα λύματα καθώς και σε αυτά που επιτρέπουν τη μείωση του ποσοστού θνησιμότητας στις δεξαμενές.

3. Η Επιτροπή υπενθυμίζει ότι οι προβλέψεις επενδύσεως που περιλαμβάνονται στο παρόν πρόγραμμα δεν προδικάζουν ενδεχόμενη χρηματοδοτική συνδρομή της Κοινότητας.

4. Η Επιτροπή θεωρεί ότι οι προβλέψεις σχετικά με το πρόγραμμα και η υλοποίησή τους θα πρέπει να αποτελέσουν αντικείμενο πιο εμπεριστατωμένης ανάλυσης, υπό το φως της εξέλιξης της διαρθρωτικής και οικονομικής κατάστασης των επιχειρήσεων που ασχολούνται με την υδατοκαλλιέργεια στην Πορτογαλία. Εξάλλου, επιφυλάσσεται στο να επανέλθει στην παρούσα απόφαση υπό το φως της εξέλιξης των διαρθρωτικών δομών της κοινής αλιευτικής πολιτικής μετά το 1986.